ОПШТИ УСЛОВИ ЗА ПРУЖАЊЕ УСЛУГА

Уводне одредбе

Општи услови пружања адвокатских услуга имају за циљ да клијентима Адвокатске канцеларије ближе опишу и дефинишу начин пружања адвокатских услуга, као и систем рада адвокатске канцеларије.

1. Примјена Општих услова

Вашим обраћањем Адвокатској канцеларији са захтјевом за пружање одговарајућих адвокатских услуга, истовремено сте прихватили одредбе ових Услова.

Одредбе ових услова се примјењују од момента давања Вашег налога (усменог или писменог) Адвокатској канцеларији, без обзира да ли сте потписали да сте сагласни са примјеном истих. У случају закључења посебног уговора о пружању адвокатских услуга између Адвокатске канцеларије и Вас (клијента), ови Услови чине саставни дио уговора и уз њега се примењују, с тим да у случају неслагања одредби уговора са одредбама ових Услова, предност имају одредбе посебног уговора.

Посебан уговор за пружање адвокатских услуга може бити закључен (а) у облику писане комуникације (електронске или у другом облику), или (б) у облику формалног уговора. У овом документу, сваки од ова два облика уговора, појединачно или заједнички, означаваће се као “Уговор о ангажовању” или „Уговор“.

2. Територијална надлежност

Адвокатска канцеларија пружа адвокатске услуге и заступа клијенте пред правосудним, управним и другим државним органима и институцијама на територији Босне и Херцеговине. Уколико то захтјевају околности, за потребе повјереног предмета на Ваш захтјев предузимамо и одговарајуће радње (састанци, прикупљање документације и др.) и ван граница Босне и Херцеговине. У случају да Адвокатска канцеларија није у могућности да нашим клијентима пружи услуге ван граница територије на којој обавља дјелатност, иста задржава право да у складу са професионалним односом препоручи одговарајућу адвокатску канцеларију за пружање тих услуга, уз напомену да указаном препоруком адвокат не сноси одговорност за рад и квалитет пружених услуга друге адвокатске канцеларије.

3. Инструкције

Адвокатска канцеларија неће отпочети са пружањем правних услуга, све док не прими писмено обавјештење (укључујући и путем е-маила) од стране Клијента којим се захтева да то учини. У изузетним и хитним околностима Адвокатска канцеларија ће обављати посао на основу усмених упутстава датих од стране заступника Клијента са којим је Адвокатска канцеларија претходно засновала пословну сарадњу, у ком случају Адвокатска канцеларија може захтјевати од Клијента да накнадно обезбједи иста упутства у писаној форми у року од 7 дана од дана када је то од њега захтјевано.

У случају да је Адвокатска канцеларија започела са пружањем услуга или је окончала правно савјетовање односно своје услуге, а да није био потписан формални Уговор о ангажовању, самом чињеницом давања правних савјета и испоруком наших услуга сматраће се да је Уговор између Вас и нас отпочео и да је на снази, да сте прихватили примјену ових Општих услова.

Обим послова за сваки посао за који нас ангажујете биће дефинисан у Уговору и касније се може детаљније дефинисати у нашој комуникацији путем е-маила, у складу са Уговором. Осим Услуга које су изричито дефинисане Уговором, Адвокатска канцеларија ће пружити све додатне правне услуге које ће с времена на вријеме бити одређене писаним упутствима (укључујући и путем е-маила) од стране Клијента.

Потписивањем пуномоћја, којим нису ближе одређена овлашћења, адвокат може да врши све радње у поступку, а нарочито да поднесе тужбу, да је повуче, призна тужбени захтјев или се одрекне тужбеног захтјева, закључи поравнање, изјави правни лијек и да се одрекне или одустане од њега, као и да предлаже издавање привремених мјера обезбеђења, да подноси приједлог за извршење или за обезбјеђење и предузима потребне радње у поступку поводом таквог захтјева, да пренесе пуномоћје на другог адвоката односно адвокатског приправника или исте овласти на предузимање појединих радњи у поступку, те да од противне стране прими и наплати досуђене трошкове.

Прихватањем заступања од стране Адвокатске канцеларије, овлашћујете нас да предузмемо све напријед побројане радње, у складу са начелима савјесности и поштења и у складу са најбољим интересом клијента. Имате могућност да приликом потписивања пуномоћја таксативно опредјелите радње на које је адвокат овлашћен, као и да у писаној форми дате инструкције за поступање односно усмено када се о томе сачињава службена забиљежба коју потписију адвокат и клијент.

4. Обим услуга

Адвокатско канцеларија пружа искључиво правне услуге и правну помоћ.

Адвокатска канцеларија не пружа пословне савјете, нити услуге из домена финансијског, рачуноводственог, пореског или било код другог савјетовања о питањима која нису правне природе. Ако имате потребу за таквом врстом услуга, Адвокатска канцеларија може препоручити одговарајуће савјетнике или их може ангажовати да пруже подршку у овим областима.

У сваком од ових случајева, Адвокатска канцеларија не преузима никакву обавезу нити је одговорна за рад савјетника односно сарадника које сте ангажовали по нашој препоруци или које је Адвокатска канцеларија ангажовала да би се клијенту пружиле услуге које нису правне природе, укључујући између осталог и ангажовање финансијских савјетника, преводилаца и слично.

Адвокатска канцеларија ће пружити услуге професионално, са вјештином, пажњом и марљивошћу која се очекује од савјетника који поступа према правилима струке и обичајима (са пажњом доброг стручњака).

Приликом пружања услуга, Адвокатска канцеларија ће поступати у складу са стратегијом која је процјењена као најадекватнија, и у складу са договором са клијентом, узимајући у обзир услове сваке конкретне ситуације.

Неке правне области су недовољно уређене и/или у њима нема довољно праксе или усклађених и јасних ставова, односно нема довољно релевантне експертизе. Услуга коју добијете од нас биће пружена у складу са нашим најбољим разумијевањем правног статуса сваког питања или задатка, имајући у виду законе и подзаконске акте као и доступну релевантну правну праксу.

Не преузимамо одговорност у погледу околности да надлежни органи, укључујући и поступајуће судове и арбитраже, као и друга надлежна тијела, могу да заузму гледишта и примјене другачије правне ставове него што су они које заступа Адвокатска канцеларија.

Адвокатска канцеларија не сноси одговорност ако не пружи савјет или коментар у вези са било којим питањем које није експлицитно садржано у вашим упутствима.

Осим уколико смо примили ваше изричито упутство да иновирамо свој конкретан правни став, немамо обавезу да обавјештавамо о промјени правног оквира или праксе, те евентуалној промјени нашег правног савјета због тога, нити о промјенама које би у том смислу могле да се актуелизују због измјена фактичких околности у којима се налазите, што све може наступити након пружања нашег конкретног савјета, без обзира да ли услуге пружамо на континуираној основи или једнократно.

5. Тимови

Код ангажовања Адвокатске канцеларије можете изричито или прећутно одредити једну или више особа које ће Вас представљати у комуникацији са Адвокатском канцеларијом и издавати упутства. Након што добијемо такво одређење, Адвокатска канцеларија ће укључивати у сву кореспонденцију све чланове оваквог вашег тима, а по питању упутстава по којима радимо. Тако ћемо поступати, осим уколико нам изричито одредите да комуникацију усмјеримо само на одређена лица из вашег тима.

Уколико се не опредијелите у погледу оваквог састава вашег тима, односно ако у Уговору не одредите експлицитно тим који ће на напред описани начин комуницирати са Адвокатском канцеларијом, ми ћемо бити овлашћени да поступамо по упутствима било ког представника ваше компаније или вашег пословног система, а која добијемо између осталог путем мејл налога који припада вашем пословном систему.

У ситуацији у којој добијамо инструкције са више формалних адреса од више компанија, чланица вашег пословног система, клијентом ће се сматрати она компанија са којом је закључен Уговор, или у недостатку формалног Уговора о ангажовању, она компанија од које је примљено прво упутство за рад, без обзира коме се издају фактуре за наше услуге („Иницијални клијент“).

Осим уколико је изричито писаним путем другачије договорено у Уговору, бићемо одговорни за наш рад искључиво Иницијалном клијенту, а не и другим чланицама вашег пословног система које такође могу бити корисници наших услуга или савјета. У било ком случају у вези са овиме, наше ограничење одговорности из Уговора и ових Општих услова примјењиваће се у односу на све чланице вашег пословног система, као јединствено ограничење и оно неће бити мултипликовано или повећано на било који други начин усљед околности што радимо за ваш пословни систем и/или различите чланице вашег пословног система.

6. Накнаде

Адвокатска канцеларија у складу са важећом Тарифом о наградама и накнадама трошкова за рад адвоката предвиђа наплату пружених правних и других услуга (адвокатских услуга) у зависности од повјереног посла и то на неколико алтернативних начина:

А) *Награда за адвокатске услуге и накнада трошкова адвоката према Адвокатској тарифи*

Осим у случају другачијег писаног договора, наше накнаде се заснивају на важећој тарифи о наградама и накнади трошкова за рад адвоката.

У тренутку доношења ових Услова на снази је Тарифа о наградама и накнади трошкова за рад адвоката која је објављена у Службеном гласнику РС бр. 68 /2005 од 22. јула 2005. године којом је уређен начин вредновања и плаћања награда за адвокатске услуге и накнада трошкова за рад адвоката на територији Републике Српске и Босне и Херцеговине. За случај да дође до измјене тренутно важеће тарифе, односно до доношења нове Тарифе од стране Адвокатске коморе Републике Српске, има се примјенити нова Тарифа.

Уколико ништа дуго није договорено, даном потписивања пуномоћи за заступање клијент изражава своју неопозиву сагласност и прихвата обрачун извршених адвокатских услуга (сваке појединачне радње предузете у предмету) у складу са тренутно важећом Тарифом о наградама и накнадама трошкова за рад адвоката.

Б) *Накнада за пружене адвокатске услуге утврђена на мјесечном нивоу - паушална накнада*

Овај начин наплате пружених адвокатских услуга је искључиво за потребе клијената правних лица којима нудимо свеобухватну подршку за сва правна питања и дилеме у свакодневном пословању, уз накнаду која је утврђена унапријед на мјесечном нивоу. Закључује се посебан уговор о пружању правних услуга у писаној форми којим се дефинише обим пружења адвокатских услуга и мјесечна накнада за исто, као и друга питања од значаја за овај вид сарадње.

Код оваквих уговора, у случају да се одређени спор који је водила Адвокатска канцеларија ријеши у корист клијента и да су клијенту досуђени трошкови од стране надлежног суда на име адвокатског заступања у том предмету, а на терет противне стране у поступку, адвокатска канцеларија има право да наплати и наведене трошкове и то било непосредно од супротне стране, у ком случају се клијент обавезује да изда посебну пуномоћ Адвокатској канцеларији ради наплате истих, а било од клијента након његове наплате од супротне стране у предмету.

В) *Накнада према утрошеном времену за рад на предмету – сатница*

Овај начин пружања адвокатских услуга се уговара посебним уговор у писаној форми где се накнада за пружене услуге утврђује према количини утрошеног времена у раду на предмету. Уговором се дефинишу права и обавезе уговорних страна и висина сатнице. У случају изостанка посебног уговора, замијениће га писана коресподенција између Адвокатске канцеларије и клијента којом је клијент прихватио обрачун накнаде према количини утрошеног времена и висину сатнице за рад на предмету.

Ако се наше накнаде заснивају на сатницама, редовно ћемо Вас обавјештавати о висини насталих износа и о свим евентуалним измјенама околности које могу имати утицаја на било које претходне информације које сте добили у вези са обрачунавањем накнада.

Вријеме проведено на вашем предмету укључује састанке и вријеме проведено на путовањима; разматрање, припрему, истраживање и рад на извјештајима, мишљењима, поднесцима и документима; заступање у судским, управним и арбитражним поступцима; писану комуникацију; обављање телефонских разговора; као и присуствовање аудио и видео конференцијама путем интернета.

Поред примјене сатница, са клијентом можемо договорити и фиксне накнаде, као и највеће плативе износе накнада за рад, а такође можемо давати и процјене висине накнада, све у сврху пружања оквира како бисте могли да на одговарајући начин буџетирате и планирате трошак наше услуге.

У случајевима када је уговорена фиксна накнада унапријед, нећемо наплаћивати било какав додатни износ осим ако је посао који се обавља другачије природе или ако је различит или обимнији од онога за који смо иницијално разумјели да га је потребно обавити на основу ваших упутстава за рад.

Свака наша процјена висине накнаде (за разлику од уговорене фиксне накнаде) даје се само као смјерница која ће помоћи у буџетирању и неће постављати никакво ограничење у погледу наше накнаде.

Све напред наведене модалитете плаћања, фиксне накнаде, највеће плативе износе, процјене висине накнаде, као и друге накнадне договоре о накнадама након потписивања формалног Уговора о ангажовању, ако је до тога дошло, можемо договарати и путем размјене мејл порука које ће нас међусобно обавезивати у том погледу.

У појединим случајевима, уз пружање објашњења, затражићемо плаћање накнада и трошкова унапријед. Уколико након добијања ваших упутстава затражимо плаћање унапријед на име било ког износа наших накнада, то ће представљати услов да Вас заступамо. Уколико се уплата не изврши, имаћемо право да не наставимо, или обуставимо, или прекинемо рад на вашем предмету.

Ако из било ког разлога престанемо да заступамо клијента, обрачунаћемо сав рад који смо обавили до датума престанка нашег ангажмана. У случају да смо дали фиксну цијену, а предмет се не доведе до краја, ми ћемо вам, осим ако је писаним путем другачије договорено, наплатити обављени посао (који може бити процијењен на основу евидентираних наплативих сати или пропорционално) и све евентуалне трошкове које смо поднијели у ваше име до датума завршетка нашег рада.

7. Трошкови

Независно од начина на коли се клијенту наплаћују услуге Адвокатске канцеларије, клијент је у обавези да предујми неопходне трошкове за рад на повјереном предмету и то:

- судске и административне таксе,

- трошкове банкарских услуга,

- накнаде за претраживање и регистрацију,

- трошкове слања писма и пошиљки,

- трошкове вјештачења, овлашћених судских тумача и преводилаца,

- трошкове путовања (нафтни деривати и путарина),

- коришћења сопственог возила,

- хотелског смештаја,

- као и све друге трошкове који настану или могу настати.

Давањем пуномоћи за заступање клијент прихвата обавезу плаћања свих насталих трошкова, као и право Адвокатске канцеларије да изврши наплату трошкова од клијента уколико умјесто њега има било какве издатке који су неопходни за рад на повјереном предмету. Уколико Адвокатска канцеларија за извршење одређене радње у повјереном предмету користи сопствено возило тада остварује право на накнаду трошкова у износу од 30% од цијене коришћеног горива за сваки пређени километар. У случају да се одређене радње предузимају ван сједишта Адвокатске канцеларије на удаљености преко 300 км, Адвокатска канцеларија има право на накнаду трошкова хотелског смјештаја према рачуну хотела (осим хотела са 5 и више звездица).

Све трошкове наплаћујемо по принципу стварних реалних трошкова у износу у којем су и настали, осим у случају примјене важеће тарифе о наградама и накнади трошкова за рад адвоката, када се трошкови у одређеним случајевима обрачунавају на другачији начин, у складу са важећом тарифом.

8. Фактурисање и плаћање

Адвокатској канцеларији ћете доставити све податке и документе ради ваше адекватне идентификације, као и податке и документе о својој регистрацији пред надлежним органом, ПДВ статусу и својој пореској резидентности, када је то потребно.

Молимо да у Уговору напоменете ако је потребно да се процес издавања фактура прилагоди вашим интерним захтјевима у погледу форме и садржаја фактура, и ми ћемо се потрудити да, зависно од наших могућности, удовољимо свим таквим захтјевима. Чак и ако не будемо у могућности удовољити овим захтјевима, обавеза плаћања наших фактура неће бити ни у чему измјењена или одложена.

Фактуре доспијевају за наплату у року од осам (8) календарских дана од датума издавања фактуре, осим у случају другачијег изричитог писаног договора.

У року од три (3) дана од датума издавања фактуре (или профактуре) имаћете могућност да нам у писаној форми дате коментаре или примједбе на примљену фактуру (или профактуру).

Након истека периода од три (3) дана након достављања фактуре или профактуре, сматраће се да сте прихватили да платите цјелокупан износ из фактуре. У случају профактуре, након истека периода од три (3) дана можемо одлучити да издамо фактуру која ће замијенити профактуру. Сматраће се да сте прихватили да платите цјелокупан износ такве фактуре у моменту њеног издавања.

Код плаћања фактура, бићете обавезни да обезбједите да Адвокатска канцеларија коначно прими тачан нето износ фактурисане вриједности својих услуга и трошкова, без било каквих одбитака (на име пореза по одбитку који се евентуално примјењује на клијента, на име трошкова банкарских трансфера, и слично).

У случају кашњења са уплатом фактуре, Адвокатска канцеларија има право да обрачуна затезну камату. Поред тога, Адвокатска канцеларија је овлашћено да примјени додатно увећање фактура у висини од 5%, на све до тада и убудуће фактурисане вриједности, а на име административног трошка Адвокатске канцеларије, у случајевима у којима нисте обезбједили да банковни трансфери или други напред наведени одбици буду ваш трошак.

У случају кашњења уплате, такође задржавамо право да обуставимо или прекинемо рад. Ово ће се догодити без обзира да ли се рад односи на предмет на који се односи фактура или на било која друга упутства у другим предметима која сте нам дали, све док се сва дуговања не отплате.

9. Спорови и други поступци

Без обзира на исход судског спора или другог управног или било ког другог поступка који водимо у као ваши пуномоћници („Поступак“), увијек ћете бити одговорни за плаћање наших фактура, што може укључивати и трошкове додијељене од стране суда или другог надлежног органа.

Приликом закључења Поступка, орган досуђује односно одлучује о трошковима на које страна која је успјела у Поступку има право, при чему страна која није успјела у Поступку најчешће мора да плати цјелокупан износ или дио тих трошкова.

Чак и ако страна која не успије у Поступку или надлежни орган не надокнади цјелокупни износ трошкова Поступка, или било који њихов дио, или ако из било ког разлога та страна не поступи у складу са налогом да Вас обештети, имаћете обавезу да надокнадите пун износ наших накнада и трошкова у складу са нашим Уговором.

Досуђени и наплаћени судски и други трошкови (који се могу захтјевати било од надлежног органа или од супротне стране), до износа плаћеног за услуге Адвокатској канцеларији припадајују свакако клијенту. Досуђени и наплаћени судски и други трошкови преко износа плаћеног Адвокатској канцеларији припадаће Адвокатској канцеларији.

У случају да не успијете у Поступку, надлежни орган може наложити да надокнадите трошкове Поступка, укључујући и трошкове заступања стране која је успјела у Поступку. Тај износ се плаћа уз наше накнаде и трошкове.

10. Престанак пружања услуге

Адвокатска канцеларија има право да прекине пружање адвокатских услуга у сљедећим случајевима:

- уколико процијени да ангажовање канцеларије није у интересу клијента,

- уколико дође до сукоба интереса,

- уколико клијент не плати договорену накнаду или награду за рад адвоката или пропусти да измири трошкове који су неопходни за предузимање радњи,

- у случају да клијент изражава неповерење или непристојност или се недолично понаша према било ком адвокату, адвокатском приправнику или другом запосленом у Адвокатској канцеларији или особи ангажованој од стране Адвокатске канцеларије,

- уколико клијент не достави или достави нетачне или непотпуне информације у вези са предметом,

- уколико су захтијеви клијента очигледно у супротности са његовим сопственим интересима,

- уколико клијент не поштује правила из ових Услова.

У случају престанка пружања правних услуга или отказа пуномоћи за заступање, клијент је дужан да изврши плаћање награде и накнаде трошкова за рад адвоката који су до тада настали.

Адвокатска кнацеларија је дужна да настави са пружањем правне помоћи и након што је отказана пуномоћ (раскинут уговор), ако је то потребно како би се од странке коју заступа отклонила каква штета, али не дуже од 30 дана од дана отказа.

Адвокат није дужан да поступа по претходној одредби, ако га је странка те обавезе изричито ослободила.

11. Пословна тајна

Све информације у вези са Вашим пословањем које смо сазнали приликом рада на повјереном предмету, чуваћемо као повјерљиве и исте неће бити откривене трећим лицима, осим ако већ нису постале јавне, или нам дате упутства да објелоданимо информације, или ако смо по прописима или одлукама надлежних органа овлашћени или обавезни да их објелоданимо (на примјер, у случајевима када се ради о превари, прању новца или другом кривичном дјелу, захтјевима надлежних органа, поступцима за наплату неплаћених накнада, и друго).

Прихватањем ових Општих услова дајете своју сагласност да ваш назив као нашег клијента и основне податке о трансакцији у којој смо пружали услуге можемо користити за потребе давања информација о нашим професионалним референцама. То ни у ком случају неће укључити откривање било каквих повјерљивих информација. Без обзира на ово опште правило, ви можете изричито ускратити ово право Адвокатској канцеларији у моменту закључивања Уговора или касније током пружања услуга, а свакако прије него што Адвокатска канцеларија искористи ове податке. Додатно, можете захтјевати од Адвокатске канцеларије да прије оваквог коришћења издате своју сагласност на садржај таквих информација, као и што можете да захтјевате да се објаве само подаци о вама као клијенту Адвокатске канцеларије или само подаци о трансакцији без приказивања података о клијенту. Обавезе Адвокатске канцеларије на повјерљивост постојаће у току трајања уговора са вама и престаће три (3) године након издавања посљедње фактуре за наше услуге.

Ради јасноће, обавеза повјерљивости се не односи на податке који потпадају под закониту обавезу Адвокатске канцеларије да извјештава и води евиденције о трансакцијама и клијентима, у примјени прописа и листе индикатора ради спречавања прања новца и финансирања тероризма. Такође, ова обавеза се не односи ни на доступност ових података независним лицима која се баве архивирањем и чувањем документације или пружањем подршке Адвокатској канцеларији у области информационе технологије, нити се односи на податке које Адвокатска канцеларија доставља брокерима осигурања и осигуравајућим друштвима у циљу закључења осигурања од професионалне одговорности или вршења права и обавеза по закљученим полисама.

12. Сукоб интереса

Адвокатска канцеларија не може прихватити упутства за рад ако постоји сукоб интереса између Вас и других клијената Адвокатске канцеларије, или у погледу других лица, како је прописано правилима наше професије. И у току рјешавања неког предмета, може доћи до таквог сукоба интереса. У том случају, размотрићемо ту ситуацију са вама и одлучити о даљем поступку, а што може да резултира и немогућношћу пружања услуга за Вас.

Ви сте обавезни да нас обавијестите уколико вам буду познате околности у вези са постојањем сукоба интереса, без одлагања. У одређеним случајевима, можемо бити овлашћени да пружимо услугу и у ситуацијама у којима би могао да постоји сукоб интереса. Тада ћемо учинити све да информишемо све укључене у конкретну трансакцију о овим околностима, како би се обезбиједила сагласност свих за такво поступање Адвокатске канцеларије. Такође, у појединим случајевима можемо нашу асистенцију организовати на начин гдје ће различита лица или одвојени тимови у оквиру Адвокатске канцеларије пружати услуге клијентима који могу бити у латентном или конкретном сукобу интереса, уз сагласност клијената и уз обезбјеђење да постоји апсолутна одвојеност у раду између укључених лица односно тимова у оквиру Адвокатске канцеларије.

13. Заштита личних података

Адвокатска канцеларија обрађује личне податке које подијелите са нама у складу са важећим прописима из области заштите личних података. Прихватањем ових Општих услова обавезујете се да поступате у складу са наведеним прописима. Адвокатска канцеларије ће обрађивати само оне личне податке који су потребни ради испуњења уговорних обавеза, а које Адвокатско канцеларија прими или затражи од Вас. Дужни сте да осигурате да су лични подаци које нам дајете тачни и ажурни, као и да имате потребна овлашћења од носилаца личних података за коришћење и пренос личних података од стране Адвокатске канцеларије у вези са извршењем уговорних обавеза.

У пружању правне помоћи поступамо као контролори личних података и обрађујемо личне податке за сврхе: (и) пружања правних услуга, (ии)) поступања у складу са законима, другим прописима и одлукама надлежних органа и (иии) одржавања и коришћења информационог система.

Ваше личне податке Адвокатска канцеларија може пренијети трећим лицима, односно обрађивачима личних података, а у вези са било којом сврхом која је горе наведена. Ова лица могу имати сједиште изван Босне и Херцеговине. Личне податке које обрађује Адвокатска канцеларија може износити из Босне и Херцеговине само под условима прописаним важећим прописима.

14. Чување документације

Након окончања свих радњи у повереном предмету имате прво, а и обавезу, да комплетну документацију из предмета преузмете, укључујући и оригиналне примјерке одлука судских и других органа.

Рок за преузимање комплетне документације износи 30 дана од дана када сте обавјештени од стране Адвокатске канцеларије да исту можете преузети. Уколико у року од 30 дана од дана пријема обавјештења не преузмете документацију, Адвокатска канцеларија има право да наплаћује трошкове чувања документације које ће фактурисати на месечном нивоу и то у износу од 30,00 КМ по једном предмету.

Архивиране предмете заједно са документацијом Адвокатска канцеларија је дужна да чува најдуже пет година од дана окончања поступка, након чега има право да исте уништи, са чиме сте се Ви прећутно сагласили непреузимањем исте. Истеком периода чувања документације, адвокатска канцеларија ће престати да наплаћује трошкове чувања.

Радна документа Адвокатске канцеларије, сва писана комуникација између Вас и Адвокатске канцеларије, као и други документи које припремимо остају власништво Адвокатске канцеларије.

У случају да будете захтјевали преглед већ архивираних докумената, задржавамо право да наплатимо (а) вријеме проведено у прегледању архивираних докумената и (б) вријеме проведено у изради писаног приказа поменутих докумената, без обзира да ли те документе затражите ви или друго лице на ваш захтјев и уз вашу писану сагласност. Исто тако, задржавамо право да наплатимо трошкове прибављања тих докумената од независног лица код кога архивирамо или чувамо документа.

15. Спречавање прања новца и финансирања тероризма

Законе којима се уређује спречавање прања новца и финансирања тероризма дужни сте да поштујете и ви и Адвокатска канцеларија. Примјењиви прописи из ове области нам намећу додатне обавезе које могу ограничити или имати утицаја на нашу могућност да Вас заступамо или да наставимо да Вас заступамо уколико посумњамо да је дошло до прања новца, или да било која страна има такве намјере.

Наша законска обавеза може да обухвата вођење евиденција о клијентима и њиховим крајњим власницима, вођење рачуна о поријеклу средстава која се користе у трансакцијама или за плаћање наших рачуна, као и вођење евиденција о трансакцијама које прелазе износ прописан законом или на које се односе индикатори трансакција гдје постоји сумња на прање новца и финансирање тероризма. Такође, у складу са својим законским обавезама можемо бити обавезни на пружање обавјештења органима надлежним за спрјечавање прања новца. У таквим случајевима, имајте у виду да нам је забрањено да Вас о обавјештавању надлежних органа информишемо.

Уколико не обезбиједите сарадњу у циљу поштовања ових правила, или уколико се појави сумња на прање новца или финансирање тероризма, можемо бити принуђени да окончамо пружање услуга за Вас.

Адвокатска канцеларија неће бити одговорна према вама по било ком основу због поступања у складу са законском обавезом која подразумијева обавјештење надлежних органа у вези са напред наведеним, или усљед одбијања или престанка пружања услуга из било ког од напред наведених разлога.

16. Спречавања мита и корупције

Канцеларија примјењује строгу политику спречавања мита и корупције. Канцеларија ни у ком случају неће учествовати посредно или непосредно у примању или давању мита, нити другим облицима корупције и примјењује нулту толеранцију у погледу свих активности ове природе, без обзира на то да ли се ради о физичким лицима, правним лицима или државним и другим јавним службеницима. Канцеларија ни у ком случају неће примити, захтјевати, сагласити се са примањем, обећати, понудити или дати мито, посредничку накнаду, провизију или другу врсту непримјерене исплате или користи.

Све наше активности се спроводе у потпуности у складу са горе наведеном политиком и свим мјеродавним императивним законским и регулаторним обавезама установљеним ради спречавања мита и корупције.

Од наших клијената и других пословних партнера очекујемо да примењују пословне политике сличне природе у вези са свим активностима које врше са, у име или у сарадњи са Канцеларијом.

17. Ауторска права и друга права интелектуалне својине

Задржавамо ауторска и друга права у вези са свим документима која вам доставимо. Имаћете неексклузивну лиценцу за коришћење тих докумената у сврху у коју су сачињени, али не и за друге потребе без наше претходне писане сагласности.

18. Ограничење одговорности

Осим ако је другачије изричито писаним путем договорено у Уговору, ограничавамо своју новчану одговорност према вама у погледу било каквих губитака, штете, трошкова, издатака или накнада претрпљених или насталих у вези са нашим услугама искључиво на обичну штету. Адвокатска канцеларија ни у ком случају неће бити одговорно за изгубљену добит или било коју нематеријалну штету. Максимална новчана обавеза Адвокатске канцеларије према вама ограничена је на мањи од сљедећа два износа: (и) максимални износ покрића по важећем осигурању од професионалне одговорности Адвокатске канцеларије; или (ии) двоструки износ свих накнада наплаћених од стране Адвокатске канцеларије на конкретном предмету из кога произилази ваше потраживање, без урачунатог ПДВ-а.

У циљу ограничавања личне одговорности и изложености судским споровима - адвоката, стручних сарадника, приправника, запослених, као и консултаната и других сарадника Адвокатске канцеларије ангажованих по било ком основу - сагласни сте и пристајете да нећете подносити било какав захтјев према наведним лицима.

Према клијенту ће искључиво бити одговорна само Адвокатска канцеларија. Ради јасноће, у сваком могућем случају, биће примјењиво ограничење одговорности из тачке 1 овог члана.

Поступак за утврђивање наше одговорности можете покренути у року од највише три (3) године од дана обављања радње за коју мислите да даје повода за наводну одговорност, односно највише тридесет (30) дана од дана сазнања за штетну радњу. Након протека ових рокова свака наша одговорност престаје. Нећемо бити дужни да вам платимо било који износ који је проузрокован грешком другог лица.

19. Комуникација путем интернета и електронске поште

Када је прикладно, наша пракса је да користимо интернет и електронску пошту за слање докумената и комуникацију. Иако је ово изузетно ефикасан вид комуникације, и ми примјењујемо све разумне процедуре да се осигура њена сигурност и повјерљивост, не можемо гарантовати безбједност и повјерљивост информација које се размјењују путем интернета и електронске поште.

Адвокатска канцеларија неће бити одговорно према вама по било ком основу усљед околности да се електронска комуникација и електронске базе злоупотребе, пресретну, измјене, доставе било ком другом лицу осим назначеном адресату, или њихова испорука закасни или буде неуспјешна.

20. Искључива корист

Прихватањем ових Општих услова сагласни сте да наш рад не чините доступним трећим лицима без наше претходне писане сагласности. Не преузимамо било какву одговорност према трећим странама у вези са било којим аспектом наших професионалних услуга или рада који им се учини доступним без нашег изричитог писаног одобрења.

Трећа лица се могу ослонити на савјете и рад Адвокатске канцеларије једино уколико се ми са тиме изричито писаним путем усагласимо, и под условима под којима дамо такву сагласност, а у сваком случају уз примјену ограничења одговорности из ових Општих услова.

Наше ограничење одговорности из Уговора и/или ових Општих услова примјењиваће се у односу на сва лица који су корисници наших савјета односно услуга, и то као јединствено ограничење, и оно неће бити мултипликовано или повећано на било који други начин.

21. Одрицање и ништавост

Наше некоришћење једног или више права садржаних у Општим условима у било ком моменту или у било ком периоду ни под којим условима неће се тумачити као одрицање од таквог или таквих права.

Ништавост или неизвршивост било које одредбе ових Општих услова неће утицати на остале одредбе које ће остати обавезујуће за све стране.

22. Цјеловитост и опстанак одредби

Ови Општи услови и Уговор о ангажовању, као и друга писана комуникација међу странама, дефинишу услове које договоримо у вези са послом који ћемо обавити за Вас. У случају било каквог сукоба између ових Општих услова и Уговора о ангажовању, Уговор о ангажовању ће превладати.

Све одредбе ових Општих услова, као и права и обавезе из Општих услова који су по својој природи такви да треба да опстану без ограничења, остају на снази у пуном обиму и након престанка пружања услуга, као и након престанка Уговора из било ког разлога, и ви прихватате да се ови Општи услови примјењују на Вас и на нас на овакав начин.

23. Мјеродавно право и јурисдикција

Ови Општи услови се тумаче у складу са прописима Босне и Херцеговине и Републике Српске, без примјене одредаба о сукобу закона.

Сваки евентуални спор који настане између страна, уговорног или вануговорног карактера, биће ријешен искључиво од стране стварно надлежног суда у Бањој Луци. Саглашавате се да Адвокатска канцеларија може поднијети тужбу за наплату накнада за рад и трошкова у било којој другој јурисдикцији коју одабере.

24. Измјене и допуне

Измене и допуне ових Услова могуће су само у писаној форми. Адвокатска канцеларија је дужна да Вас након сваке измене Услова одмах обавести о томе. Уколико су нови Услови повољнији за Вас, бићемо дужни да их одмах примијенимо.

|  |  |  |
| --- | --- | --- |
| У Бањој Луци, |  | *Адвокат Бојана Врањеш Чорокало* |
| Дана, 19. октобра 2020. г. |  |  |